title: Regulamentul de punere în aplicare (UE) 2018/1843 al Comisiei din 23 noiembrie 2018 de modificare a Regulamentului de punere în aplicare (UE) 2015/2452 în ceea ce privește domeniul de aplicare al machetei pentru publicarea informațiilor privind primele, daunele și cheltuielile, defalcate pe țări (Text cu relevanță pentru SEE.)

text:
                  26.11.2018

                  RO

                  Jurnalul Oficial al Uniunii Europene

                  L 299/2

         REGULAMENTUL DE PUNERE ÎN APLICARE (UE) 2018/1843 AL COMISIEI
         din 23 noiembrie 2018
         de modificare a Regulamentului de punere în aplicare (UE) 2015/2452 în ceea ce privește domeniul de aplicare al machetei pentru publicarea informațiilor privind primele, daunele și cheltuielile, defalcate pe țări
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (1), în special articolul 56 și articolul 256 alineatul (5),
         întrucât:

                     (1)

                     Regulamentul de punere în aplicare (UE) 2015/2452 al Comisiei (2) nu precizează suficient de clar condițiile în care întreprinderile de asigurare și de reasigurare nu au obligația de a publica macheta prevăzută în secțiunea S.05.02. Pentru ca întreprinderile de asigurare și de reasigurare să poată să stabilească cu certitudine obligațiile care le revin, ar trebui clarificate în acest sens observațiile generale prezentate în secțiunea S.05.02 din anexa II și din anexa III la regulamentul menționat.

                     (2)

                     Prin urmare, Regulamentul de punere în aplicare (UE) 2015/2452 ar trebui modificat în consecință.

                     (3)

                     Prezentul regulament se bazează pe proiectul de standarde tehnice de aplicare transmis Comisiei de către Autoritatea Europeană de Asigurări și Pensii Ocupaționale.

                     (4)

                     Autoritatea Europeană de Asigurări și Pensii Ocupaționale a efectuat consultări publice cu privire la proiectul de standarde tehnice de aplicare pe care se bazează prezentul regulament, a analizat potențialele costuri și beneficii aferente și a solicitat opinia Grupului părților interesate din domeniul asigurărilor și reasigurărilor, instituit prin articolul 37 din Regulamentul (UE) nr. 1094/2010 al Parlamentului European și al Consiliului (3),

               ADOPTĂ PREZENTUL REGULAMENT:

            Articolul 1
            Anexele II și III la Regulamentul de punere în aplicare (UE) 2015/2452 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 noiembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 335, 17.12.2009, p. 1.

            (2)  Regulamentul de punere în aplicare (UE) 2015/2452 al Comisiei din 2 decembrie 2015 de stabilire a standardelor tehnice de punere în aplicare în ceea ce privește procedurile, formatele și machetele raportului privind solvabilitatea și situația financiară, în conformitate cu Directiva 2009/138/CE a Parlamentului European și a Consiliului (JO L 347, 31.12.2015, p. 1285).

            (3)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).

            ANEXĂ

               1.
               În anexa II la Regulamentul de punere în aplicare (UE) 2015/2452, în secțiunea S.05.02 – Prime, daune și cheltuieli pe țări, la rubrica „Observații generale”, primul paragraf se înlocuiește cu următorul text:
               „Prezenta secțiune se referă la publicarea anuală de informații de către entitățile individuale. Întreprinderile de asigurare și de reasigurare nu au obligația de a publica macheta S.05.02.01 din anexa I atunci când țara de origine reprezintă 90 % sau mai mult din totalul primelor brute subscrise.”

               2.
               În anexa III la Regulamentul de punere în aplicare (UE) 2015/2452, în secțiunea S.05.02. – Prime, daune și cheltuieli pe țări, la rubrica „Observații generale”, primul paragraf se înlocuiește cu următorul text:
               „Prezenta secțiune se referă la publicarea anuală de informații de către grupuri. Întreprinderile de asigurare și de reasigurare participative, holdingurile de asigurare sau holdingurile financiare mixte nu au obligația de a publica macheta S.05.02.01 din anexa I atunci când țara de origine reprezintă 90 % sau mai mult din totalul primelor brute subscrise.”